Peter Christensen (V), 2012-01-19:
Jeg vil starte med at ønske regeringen tillykke med at bestyre et af verdens 12 mest kreditværdige lande.
Regeringen har ellers sagt til alle og enhver, at den har overtaget et såkaldt håndværkertilbud, en faldefærdig rønne.
Sandheden er en anden.
Danmark er nemlig et ud af kun 12 lande i verden med den højeste kreditvurdering, AAA.
Det er ikke ligegyldigt i en tid, hvor en god kreditvurdering er altafgørende.
Så hvis regeringen virkelig har overtaget et såkaldt håndværkertilbud, må jeg ønske regeringen tillykke med dens store held.
Aldrig har nogen overtaget et håndværkertilbud i bedre stand.
Men uanset stand skal et hus altid vedligeholdes.
VK-regeringen gjorde det fornødne i samarbejde med Dansk Folkeparti.
Vi gennemførte reformer, der styrkede den langsigtede holdbarhed, også i samarbejde med De Radikale.
Det er vi stolte af.
Vi er stolte af at overlade et hus i en god stand til den nye regering.
Tillykke med det.
Vi kan imidlertid godt undre os lidt i Venstre, når vi tænker tilbage på valgkampen og optakten til valgkampen.
Gang på gang måtte vi lægge ører til, at vores økonomiske politik var forkert og ramte de svageste i samfundet.
Gang på gang måtte vi høre, at vores forsigtige udgiftspolitik var et blodbad og en massakre.
Det sagde SF's formand, hr. Villy Søvndal.
Nu kan jeg så forstå, at regeringen vil skære endnu mere i det offentlige forbrug, end den tidligere regering lagde op til, men nu er det ikke længere et blodbad, nu skærer man blot 1,6 mia. kr. mere, end den tidligere regering ville have gjort.
Gang på gang måtte vi høre, at det var for galt, når vi ikke ville kickstarte den danske økonomi.
Da den nye regering så kom til, lavede den et program for fremrykning af offentlige investeringer, som stort set ikke rummede noget nyt.
Den såkaldte kickstart havde intet kick, og den startede stort set ingenting.
Det skulle da lige være grænsehandelen.
Men der er da enkelte små nyheder i den såkaldte kickstart, desværre.
F.eks. vil regeringen investere i en betalingsmur omkring København og kalder det for aktivitetsfremmende.
Aktivitetsfremmende?
Tja, man skal jo da i hvert fald have hånden ned i tegnebogen, og er betalingsringen i virkeligheden ikke bare en skatteskrue?
Ringen forkorter kun bilisternes rejsetid minimalt: 20 sekunder på en tur fra Hørsholm til Gentofte og 5 minutter fra Helsingør til København.
Danmark har ikke brug for flere forhindringer, hverken i form af betalingsmure eller i form af nye skatter og afgifter.
Det er på de punkter, regeringen trækker i den helt forkerte retning.
Det er dybt skadeligt, når regeringen gør det dyrere at være dansker og dyrere at drive virksomhed.
Regeringen er ved at slå sprækker i det solide fundament, som den har fået overleveret.
Regeringen svækker forbrugernes tillid til fremtiden på grund af nye afgifter.
Regeringen svækker arbejdsudbuddet ved at fjerne loftet over kontanthjælpen.
Med de nye regler skal kontanthjælpsmodtagere tjene op mod 30.000 kr., før det kan betale sig at gå fra forsørgelse og i arbejde.
Dermed gør regeringen kontanthjælpsmodtagerne en bjørnetjeneste.
Den fastholder flere på passiv forsørgelse, og den belønner inaktivitet frem for aktivitet.
Samtidig har regeringen besluttet, at selv samme kontanthjælpsmodtagere nu skal have ret til 5 ugers betalt ferie.
Men hvordan skal det bringe flere kontanthjælpsmodtagere i beskæftigelse?
Regeringen svækker også integrationspolitikken ved at afskaffe starthjælpen.
Alt i alt reducerer regeringen arbejdsudbuddet med 4.000 personer, og dermed svækker regeringen holdbarheden af den offentlige økonomi.
Det betyder, at vi skal spare endnu mere, end vi ellers behøvede.
Men alting er ikke sort i sort.
Venstre deler en række af regeringens ambitioner, og vi vil holde regeringen fast på dem.
Regeringen har f.eks. en ambition om at øge arbejdsudbuddet med 55.000 personer.
Det har regeringen så selv lige forhøjet til 59.000 personer, fordi den første politik, regeringen lavede, trak mennesker ud af arbejdsmarkedet.
Men at holde regeringen fast på den ambition hjælper vi gerne regeringen med, for det har Danmark brug for.
Regeringen har også en ambition om at indføre et forsigtighedsprincip.
Pengene skal ikke bruges, før de er der.
Det er et sundt princip, hvis ellers regeringen lever op til det, for det har Danmark brug for.
Lad os bare sige, at Venstre vil holde regeringen fast på disse ambitioner, fordi regeringen ikke selv virker helt fast i kødet.
Vi har set det ene løftebrud efter det andet.
I dag er regeringen 109 dage gammel, og i dag har regeringen 109 løftebrud på samvittigheden, og det fortsætter.
Løftebruddene skaber forvirring og usikkerhed i en tid, hvor Danmark har brug for klarhed og tillid.
Venstre skal ikke klandre regeringen for at have skiftet kurs der, hvor det har været til gavn for Danmark, men vi vil klandre regeringen for at gøre reformerne vanskeligere, end de burde være.
Vi vil klandre regeringen for at skabe en kløft af mistillid mellem befolkningen og Folketinget.
Jeg forstår godt, hvis der er mange danskere, der føler, at den nye regering har løjet sig til magten.
Det går ikke, at Danmark bliver ved med at miste konkurrencekraft, for så flytter virksomheder og job ud af landet.
Sådan sagde statsministeren i sin nytårstale, men alligevel er det præcis, hvad regeringens politik fører til.
Der er en kløft mellem ordene og gerningerne, imellem italesættelsen og virkeligheden.
Måske tror regeringen, at den kan skabe sin egen virkelighed ved at blive ved med at italesætte den, men imens regeringen italesætter dit og italesætter dat, bliver Danmarks fundament svækket af den ene fejlprioritering efter den anden.
Jeg startede med at ønske regeringen tillykke.
Jeg vil slutte af med at ønske, at regeringen kommer på bedre tanker.
Lad være med at gøre det dyrere at være dansker.
Gør det nu lettere at være dansker.
Lad være med at straffe dem, der går på arbejde.
Gør det nu lettere at gå på arbejde.
Lad være med at straffe dem, der skaber job i Danmark.
Beløn dem, der skaber job i Danmark.
Venstre er imod centrale dele af regeringens finanslovaftale med Enhedslisten.
Det gælder bl.a. de elementer, som øger skatter og afgifter med over 5 mia. kr.
Venstre er også imod de elementer, som betyder, at det bliver mindre attraktivt at være i arbejde og i stedet mere attraktivt at være på offentlig forsørgelse.
Også dette trækker i den modsatte retning.
Ikke desto mindre stemmer Venstre for den samlede finanslov, da finansloven indeholder de langsigtede reformer, som VK-regeringen fremlagde.
Det gælder efterlønsreformen, og det gælder dagpengereformen, som regeringen fremlagde i august 2011.